משב

משב – מה שיהודי בישראל הוא ערוץ תוכן ישראלי מקוון, שהחל את פעילותו באפריל 2024 ומופעל על־ידי ארגון רבני צהר. הערוץ נותן במה לנושאים הקשורים לזהות יהודית ולחברה הישראלית, כגון: אקטואליה במבט יהודי, תרבות, שפה וערכים יהודיים המלווים את החברה הישראלית ואת מדינת ישראל.

רקע והקמה
את הקמת הערוץ יזם ארגון רבני צהר, במטרה לקדם שיח בנושאי יהדות, חברה ודמוקרטיה בישראל. הערוץ עלה לאוויר להרצה באפריל 2024, תחת השם "משב – מה שיהודי בישראל", באתר mashav.tv וברשתות החברתיות.

בין המגישים בערוץ ניתן למנות את אברי גלעד, אלמז מנגיסטו, עמית סגל, שי גולדן, עקיבא נוביק, נטעלי שם טוב ואמילי עמרוסי.

תכנים ותוכניות מרכזיות
ערוץ משב מציע מגוון רחב של תכנים מקוריים, בהם תוכניות וידאו בהנחיית ידוענים, סדרות דוקומנטריות, כתבות מגזין, וסקרים תקופתיים. התכנים עוסקים בנושאי דת ומדינה, מסורת וחברה, תרבות וזהות, ומתמקדים ביצירת שיח בין מגזרים.

להלן כמה מהתוכניות הבולטות בערוץ:
 משב לחדשות – תוכנית אולפן שבועית העוסקת בענייני דיומא מזווית יהודית-ישראלית. את התוכנית מנחים איש התקשורת אברי גלעד והעיתונאית אלמז מנגיסטו, והיא מציגה דיונים בנושאי אקטואליה לאומיים וחברתיים מנקודת מבט של זהות יהודית. בין השאר עוסקת התוכנית בנושאים כמו שוויון בנטל וגיוס חרדים, יחסי דת ומדינה, מקומן של נשים בהנהגה דתית, גבולות השיח והמחאה, ועוד – תוך ראיונות עם מומחים ודיונים בפאנל. בתוכנית זו חשף משה פייגלין לראשונה כי מפלגת זהות תרוץ בבחירות לכנסת העשרים ושש.
 בסלון עם צופית גרנט – סדרת ראיונות בהנחיית אשת התקשורת צופית גרנט, המארחת בכל פרק אישיות ציבורית לשיחה אינטימית על סיפור חייה וזהותה היהודית. בין האורחים בתוכנית היו הרמטכ"ל לשעבר אביב כוכבי, המוזיקאי עידן רייכל השחקנית מלי לוי, השחקן דב נבון, הזמרת קורין אלאל והיזמת החברתית עדי אלטשולר.
 הצייצנים – הסכת מצולם בהובלת העיתונאי עקיבא נוביק, עם דמויות פעילות בטוויטר, על השיח ברשתות החברתיות והדרכים לשנות את הגישה. בין השאר התארחו בהסכת חברת הכנסת מירב בן ארי, חיים לוינסון, ניר גונטז', כנרת בראשי, אביעד גליקמן, יוסף חדאד, אבישי גרינצייג, משה רדמן ואטילה שומפלבי.
 אלוהים אדירים – סדרת ראיונות בהובלת העיתונאית אמילי עמרוסי העוסקת בהתמודדות אישית עם שאלות אמונה ויחסים עם האל לאחר השבעה באוקטובר. בין השאר התארחו בתוכנית דיצה אור, הרב אורי שרקי, הרב דוד סתיו, הרבנית ימימה מזרחי והדס לווינשטרן.
 מדריך הטרמפיסט לבתי כנסת – סדרת רשת קומית-חינוכית בכיכובו של השחקן גיא לואל. הסדרה נועדה להנגיש את חוויית בית הכנסת לקהל שאינו בקיא בהליכות בית הכנסת, באופן משעשע ובלתי אמצעי. בכל פרק יוצא לואל, יחד עם "מדריך מוסמך" מלווה, למסע המסביר בסגנון קליל מושגים ומנהגים בבית הכנסת.
 תוכניות נוספות – מלבד התוכניות הנ״ל, משדר הערוץ סדרות רבות נוספות. בין אלו ניתן לציין את "גלגולו של חפץ", סדרה דוקומנטרית החושפת את מסעם של חפצים יהודיים היסטוריים וקושר אותם לסיפורה של התפוצה; את "יהודי עולמי", סדרה על קהילות יהודיות בתפוצות וייחודן; את "חווה לא אכלה תפוח" ו*"טקס פרסי התנ״ך", סדרות העוסקות במיתוסים ובשאלות מתוך התנ"ך והמורשת בצורה עכשווית; את "אבל למה" – פינת שאלות ותשובות המסבירה "למה" לגבי מנהגים ואמונות (כגון "למה חובשים כיפה?"); וכן פרויקטים נוספים בתחומי תרבות ומסורת. תוכני הווידאו זמינים לצפייה באתר במשבצת "VOD", ומתווספים אליהם באופן קבוע פרקים חדשים בהתאם ללוח השנה ולדיונים העכשוויים.

מדד היהדות והמסורת
אחד המיזמים הבולטים בערוץ הוא "מדד צהר ליהדות ומסורת" – סקר דעת קהל רבעוני שהערוץ עורך ומפרסם, לבחינת עמדות הציבור היהודי בישראל בסוגיות של דת, מסורת ומדינה. המדד נערך בליווי אקדמי של פרופ׳ נסים ליאון מאוניברסיטת בר-אילן, ובליווי סטטיסטי של ד״ר חגי אלקיים-שלם, סוקר מדגם מייצג של האוכלוסייה היהודית בארץ סביב שאלות אקטואליות הנוגעות לזהות יהודית.

כתבות ותוכן אינטראקטיבי
בנוסף לסדרות הווידאו, אתר משב כולל מדור כתבות ומאמרים בהשתתפות כותבים ואנשי אקדמיה, הסוקרים נושאי עומק והיסטוריה יהודית. וכן משחקי ידע לחיזוק ההיכרות עם מורשת ותרבות יהודית. 

חלק מהתכנים בערוץ משב מתפרסמים ב-ynet יהדות ובאתר ערוץ 7.

קישורים חיצוניים


 הערות שוליים 

קטגוריה:רבני צהר
קטגוריה:אתרי אינטרנט דתיים
קטגוריה:אתרי אינטרנט ישראליים
קטגוריה:אתרי אינטרנט שהושקו ב-2024